རྡོ་རྗེ་གདན་སོགས་སུ་རྒྱུད་དག་པའམ་འཁོར་རྣམ་བཞི་ལ་སྣང་བ་མཆོག་གི་སྤྲུལ་པའི་སྐུ་མཛད་པ་བཅུ་གཉིས་
ཀྱི་རོལ་རྩེད་སྟོན་པ་དང་། ད་ལྟར་རང་རེ་ལ་སྣང་བའི་སྐུ་གསུང་ཐུགས་ཀྱི་རྟེན་དང་། དགེ་བའི་བཤེས་གཉེན་མཚན་
ཉིད་དང་ལྡན་པ་འདི་རྣམས། སྣང་ཚུལ་གྱི་ངོས་ནས་ཐ་དད་དུ་སྣང་བ་ཙམ་ལས། གནས་ཚུལ་གྱི་ངོས་ནས་དམན་
མཆོག་གི་དབྱེ་བ་རྡུལ་ཙམ་ཡང་མི་དམིགས་ཏེ། ཐམས་ཅད་ཀུན་ཏུ་བཟང་པོའི་ཡེ་ཤེས་སྒྱུ་མའི་ཕྱག་རྒྱ་གཅིག་
གིས་ཐེབས་ཤིང་རང་བཞིན་དབྱེར་མེད་པའི་ཕྱིར། སངས་རྒྱས་ཀུན་གྱི་དགོངས་པ་འདུས་པའི་མདོ་ལས། ལངྐའི་
བདག་པོ། རྡོ་རྗེ་སེམས་དཔའ་ནི་སངས་རྒྱས་རྣམས་ཀྱིས་སྤྱོད་ཡུལ་དགོངས་པ་དམ་པ་ཡིན་ན། དེའི་གཟུགས་
བརྙན་ཞིག་བླུན་པོ་གང་ཞིག་གི་མདུན་དུ་བཞག་ན་བླུན་པོ་དེས་ཅི་སྙམ་དུ་སེམས། གསང་བའི་བདག་པོ་དེ་ནི་འདི་
ལྟར་འདི་ནི་རྡོ་རྗེ་སེམས་དཔའ་མ་ཡིན་ཏེ། དེ་འདྲ་བ་འབའ་ཞིག་གོ་སྙམ་དུ་རྟོག་གོ ། ལངྐའི་བདག་པོ། དེ་བས་
ན་གང་དམ་པ་དག་གིས་བལྟས་ན་མི་དམིགས་པའི་དབྱིངས་ན་རྡོ་རྗེ་སེམས་དཔའ་དང་དེའི་གཟུགས་བརྙན་གཉིས་
གཞན་དང་གཞན་སོ་སོར་གནས་པ་མ་ཡིན་ནོ༑ ༑དེ་ཅིའི་ཕྱིར་ཞེ་ན། དེ་གཉིས་ཀྱི་རང་བཞིན་དེ་ཁོ་ན་ཉིད་དེ་དེ་
བཞིན་ཡིན་པའི་ཕྱིར་རོ༑ ༑དེ་སོ་སོ་བ་ཞིག་ཡིན་ན་དམིགས་པས་འབྲས་བུ་སྐྱེ་བར་མི་རིགས་སོ། ལང་ཀའི་བདག་
པོས་སྨྲས་པ། གསང་བའི་བདག་པོ་དེ་དག་ལ་ཁྱད་པར་མ་མཆིས་སམ། ལངྐའི་བདག་པོ་མི་ཤེས་པའི་དབང་དུ་
གཟུགས་བརྙན་དང་དེས་མཚོན་པའི་དོན་ཞེས་བརྗོད་ཅིང་སྣང་བར་ཟད་ཀྱིས། དམ་པ་རྣམས་ཀྱིས་དེ་ཁོ་ན་ཉིད་བརྩོན་
པར་བྱས་ན།